****

**NAPUTAK ZA RAD STUDENTSKIH SAVJETNIKA NA AKADEMIJI ZA UMJETNOST I KULTURU U OSIJEKU**

**Savjetnici** studenata imenuju se svake godine za sve studente na preddiplomskoj i diplomskoj razini studija. Uloga studentskih savjetnika prvenstveno je savjetodavna – oni su na usluzi studentima za sva pitanja vezana uz studij, studentske obveze i studentski život. Savjetnicima je cilj i interes pomoći studentima u studiranju te doprinijeti uspješnosti tijekom studija.

**Obaveze savjetnika:**

- upoznaje studente sa svojom ulogom;

- upoznaje studente s prostorima Akademije;

- upoznaje studente s organizacijom Akademije i njezinih službi;

- informira studente o studijskom programu;

- pruža informacije o pravima i obvezama tijekom studija;

- informira studente o aktivnostima i događanjima Akademije i Sveučilišta koja su vezana uz njihove nastavne i izvannastavne aktivnosti;

- informira studente o međunarodnoj mobilnosti i upućuje nadležnim službama Akademije;

- potiče studente na akademsko ophođenje;

- pomaže studentima u tumačenju pravnih akata Akademije;

- po potrebi upućuje na savjetovanje drugim službama Akademije, uredima ili institucijama na razini Sveučilišta i slično;

- po potrebi posreduje prijedloge i mišljenja studenata Odsjecima ili upravi Akademije;

- prati akademski i izvannastavni rad studenata;

- predlaže pohvaljivanje iznimno uspješnih studenata.

**Termini i mjesto održavanja savjetničkih konzultacija**

Svaki savjetnik na raspolaganju je studentima u terminu konzultacija objavljenom na mrežnoj stranici Akademije, ali i u terminu koji prethodno mogu dogovoriti usmeno ili putem e-maila. Sastanci se održavaju u kabinetima, učionicama ili drugim prostorijama Akademije.

Student/i i savjetnik sastaju se grupno najmanje dva puta godišnje, jednom u zimskom i jednom u ljetnom semestru. Po potrebi se dogovaraju i dodatni termini grupnih savjetovanja.

Za individualne savjetničke konzultacije savjetnik se dogovara sa svakim studentom ponaosob.

**Evidencija**

Savjetnik vodi evidenciju o dodijeljenim studentima (popis i kontakti studenata, skupne i individualne aktivnosti studenata, termini održanih grupnih i individualnih konzultacija) te jednom godišnje o rezultatima savjetničkog rada izvještava nadležnog prodekana.